Martin Lidegaard (RV), 2005-11-03:
Jeg vil gerne starte med endnu en gang at takke SF for igen-igen at fremsætte det her forslag.
Jeg synes, det er helt passende, at man, 14 dage før vi skal til stemmeurnerne ude i kommunerne, hvor der jo i de store byer i Danmark er en meget bred politisk enighed om nødvendigheden af at regulere trafikken bedre, lige får testet, om det, partierne går og siger ude i kommunerne, vinder nogen som helst genklang hos partierne herinde i Folketinget.
Det gør det tydeligvis ikke for den højre side af salens vedkommende, og det er noget, som jeg synes er vigtigt at få bragt ind i den kommunale valgkamp.
Der er altså nogle partier, der kan levere, og nogle, der ikke kan, på det her område.
Vi synes fortsat, at det er værd at overveje at give kommunerne en bemyndigelse til det her.
Det synes vi, selv om det ganske vist ville være mest optimalt at lave en generel afgiftsomlægning, der var provenuneutral, som dækkede alle biler i Danmark, og som gik på brugen af biler – altså et egentligt roadpricingsystem – mod en nedsættelse af den grønne ejerafgift.
Det er klart den vej, vi skal.
Indtil da kunne vi så bare omlægge bilafgifterne, sådan at vi fik en mere transparent, lavere og bedre registreringsafgift.
Det spiller Det Radikale Venstre ud med i et konkret beslutningsforslag inden for overskuelig fremtid.
Men indtil det sker, og indtil vi får roadpricing for alle køretøjer i Danmark, kan jeg altså ikke se andet, end at man gør både bilisterne og alle andre i de store byer en virkelig bjørnetjeneste ved ikke at give lov til at lave en bedre regulering af trafikstrømmene.
Det er et gennemgående træk hos dem, der er imod det her forslag, at man opfatter det som sådan en straffemekanisme over for bilisterne.
Det er virkelig for at svinge pisken – og det er det vist også for Enhedslistens vedkommende.
Men jeg må sige, at det fra radikal side virkelig ikke er et ønske om at straffe bilisterne, der gør sig gældende.
Det er et spørgsmål om at få reguleret trafikken bedre til gavn for alle trafikanter, og der ved vi jo, at det ikke er et enten-eller.
Selvfølgelig handler det om at udvide kapaciteten, selvfølgelig handler det om at lave bedre kollektiv trafik, men det handler altså også om at regulere den infrastruktur, vi har, på en bedre måde.
Jeg må sige, at det undrer mig, at man så bastant afviser denne her form for moderne trafikreguleringspolitik ud fra nogle præmisser, hvor det er, som om vi sad og diskuterede trafik i 1960’erne.
Hvorfor skal Danmark være det absolut allersidste land i Europa, som begynder at kunne diskutere de her ting?
Jeg forstår det simpelt hen ikke.
Når det er sagt, vil jeg sige, at der også er nogle uklare elementer i det forslag, der er fremsat, som vi, hvis vi skulle gå ind i en realitetsbehandling af det, ville belyse nøjere, og de har været nævnt.
Det er klart, at erstatningen og satsningen på den kollektive trafik, hvis man laver sådan et forslag, må blive markant større.
Der skal være nogle alternativer, der er til at betale, som fungerer, som har kapaciteten til at tage de folk, der ikke længere ønsker at køre i bil.
Det er også klart, at der en problemstilling med hensyn til de penge, der kommer ind.
Hvis, havde jeg nær sagt, man kunne gøre det, ville Det Radikale Venstre allerhelst reducere de bilers registreringsafgift, som det handlede om, men det er ikke enkelt og ladsiggørligt, for hvem er det, der kører ud og ind af byen osv.?
Derfor vil vi i givet fald nok pege på den næstbedste løsning, nemlig at opfatte det her som en brugerafgift og ikke en ekstra skat, og den brugerafgift skal så bruges af den pågældende kommune til at lette vilkårene for de pågældende trafikanter.
Kommunerne må altså ikke bruge de her penge til vuggestuer, børnehaver eller andre ting i kommunekassen.
Sådan måtte man nødvendigvis skrue det sammen.
Det vil også give en tiltrængt finansiering til nogle af de større trafikanlæg, som vi har brug for, ikke mindst i Storkøbenhavn, men også i Århus, som har været nævnt – og det skal bare være en sidste lille krølle på sagen.
Selv om Århus letbane måske er på kanten af temaet i dag, er det jo interessant.
For lige så snart vi bliver konkrete, hvad angår alternativerne, ved vi bare, at det er utrolig svært at rejse midlerne, og derfor synes jeg, at det er enormt befriende, at vi nu har fået en konservativ forbundsfælle med hensyn til at kæmpe for en letbane i Århus.
Jeg fik en rigtig god idé, lige efter at fru Henriette Kjær var gået ned fra talerstolen: De 200 mio. kr., som statsministeren har lovet til en tunnel i Århus, har vi i hånden, og dem kunne vi sådan set meget, meget let transformere til noget, der er langt mere perspektiv i, og som virkelig vil gavne trafikken i Århus.